Sorsoltak a Bajnokok Ligájában, a második selejtezőkörben az izraeli bajnok jön, a visszavágó lesz itthon. Az EL-ben is sorsoltak.

Andorra óta tudjuk, nincs könnyű ellenfél, a BL- és az EL-sorsolás után meg pláne nincs okunk sok örömre. Ellenfelek 32 ezres és 1560 fős stadionnal, angol klub elleni sikerrel és montenegrói gólzsákkal.

Elképesztő véletlenek összejátszása, hogy a Vasas egy nappal az Európa Liga selejtezőjének sorsolása előtt pont azt a csapatot győzte le felkészülési meccsen, amit aztán kisorsoltak neki.

Izraeli lapok szerint ugyanis a jelenleg Magyarországon készülő Beitar Jerusalem sorban a Vasassal, majd a Ferencvárossal kötött le barátságos meccset – előbbit vasárnap már le is játszották, igaz, erről a Vasas honlapján semmi nem olvasható. A 24.hu (a Magyar Idők nyomán) arról ír, hogy a Vasas 2-1-re nyert, majd elutazott a büki edzőtáborba, ahol szerdán már a Sturm Graz ellen folytatják a felkészülést.

Fotó: beitarfc.co.il

A Beitar honlapján viszont részletes beszámoló is van a mérkőzésről, fotókkal együtt, amiken látszik, hogy Telkiben rendezték a mérkőzést. A Vasas már a 3. percben megszerezte a vezetést, a második félidő közepén 2-0-ra húztak el, az izraeli csapat a 80. percben szépített.

A két csapat június 29-én játssza az EL-selejtező első fordulójában az első meccset, a visszavágót július 6-án rendezik majd.